b'\n_START_ARTICLE_\nLaonikas Chalkokondylas\n_START_PARAGRAPH_\nLaonikas Chalkokondylas, gr. \xce\x9b\xce\xb1\xcf\x8c\xce\xbd\xce\xb9\xce\xba\xce\xbf\xcf\x82 \xce\xa7\xce\xb1\xce\xbb\xce\xba\xce\xbf\xce\xba\xce\xbf\xce\xbd\xce\xb4\xcf\x8d\xce\xbb\xce\xb7\xcf\x82 (apie 1423 m. \xe2\x80\x93 apie 1490 m.) \xe2\x80\x93 Bizantijos istorikas.\n_START_SECTION_\nBiografija\n_START_PARAGRAPH_\nKartu su t\xc4\x97vu 1445 m. b\xc4\x97go nuo Nerio II Acciaiuoli persekiojimo ir pasisl\xc4\x97p\xc4\x97 Peloponese, Mistos despoto dvare. Tapo garsiojo humanisto Gemenisto Pletono mokiniu. Sp\xc4\x97jama, kad tarnavo Bizantijos imperastoriaus Konstantino XI pasiuntiniu pas Osman\xc5\xb3 sulton\xc4\x85 Murad\xc4\x85 II. Konstintanopolio apgulties metu 1453 m. gyveno Pelaponese. Po Trapezundo imperijos \xc5\xbelugimo 1461 m. grei\xc4\x8diausiai persik\xc4\x97l\xc4\x97 \xc4\xaf Kret\xc4\x85._NEWLINE_Jo biografij\xc4\x85 i\xc5\xa1leido Antonijus Kalozynas.\n_START_SECTION_\nDarbai\n_START_PARAGRAPH_\nI\xc5\xa1liko de\xc5\xa1imties knyg\xc5\xb3 veikalas Istorijos i\xc5\xa1d\xc4\x97stymas (lot. Historarium Demonstrationes). Para\xc5\xa1ytas klasikin\xc4\x97s graik\xc5\xb3 kalbos Atikos dialektu, su atskir\xc5\xb3 turki\xc5\xa1k\xc5\xb3 \xc5\xbeod\xc5\xbei\xc5\xb3 intarpais. Visas veikalas apima laikotarp\xc4\xaf nuo 1298\xc2\xa0m. iki 1463\xc2\xa0m., t. y. iki Lemnoso salos u\xc5\xbe\xc4\x97mimo. Autorius r\xc4\x97m\xc4\x97si ir Herodoto bei Tukidido pateiktomis \xc5\xbeiniomis, nors \xc5\xa1iaip darbas para\xc5\xa1ytas i\xc5\xa1 turki\xc5\xa1k\xc5\xb3 pozicij\xc5\xb3._NEWLINE_Pateikta nema\xc5\xbeai duomen\xc5\xb3 apie to meto Azijos, Piet\xc5\xb3 ir Ryt\xc5\xb3 Europos tautas. Tarp kit\xc5\xb3 apra\xc5\xa1yti ir \xc5\xbeemai\xc4\x8diai su lietuviais. Istoriko nuomone, pastarieji i\xc5\xa1vaizda pana\xc5\xa1\xc5\xabs \xc4\xaf rusus, bet skiriasi tikyba\xc2\xa0\xe2\x80\x93 yra katalikai. Geri kariai, tarpusavyje susi\xc5\xa1neka kita kalba nei kaimynin\xc4\x97s tautos. Tuo tarpu \xc5\xbeinios apie \xc5\xbeemai\xc4\x8dius buvo gana egzoti\xc5\xa1kos. Jo manymu, apra\xc5\xa1omuoju laikotarpiu \xc5\xbeemai\xc4\x8diai i\xc5\xa1liko pagonimis, tebegarbinantys Apolon\xc4\x85 ir Artemid\xc4\x99. Nuo kit\xc5\xb3 taut\xc5\xb3 skyr\xc4\x97si ir kalba, ir gyvensena._NEWLINE_Istoriko Laoniko Chalkokondylo pateiktos \xc5\xbeinios suk\xc4\x97l\xc4\x97 didel\xc4\xaf susidom\xc4\x97jim\xc4\x85 to meto Vakar\xc5\xb3 Europoje ir padar\xc4\x97 \xc4\xaftak\xc4\x85 besiformuojan\xc4\x8diam Renesanso humanizmui.'